राजीव गांधी कृषक साथी योजना में परिजनों को 6. 95 लाख के चेक दिए
पीलीबंगा. लाभार्थी आवेदकों के साथ विधायक, एसडीएम एवं अन्य।
पीलीबंगा| राजीवगांधी कृषक साथी योजना के तहत बुधवार को कृषि उपज मंडी समिति द्वारा 7 जनों को 6 लाख 95 हजार रुपए की सहायता राशि के चैक प्रदान किए गए। कृषि उपज मंडी समिति कार्यालय में आयोजित कार्यक्रम में विधायक द्रोपती मेघवाल, एसडीएम अवि गर्ग समिति सचिव सुरेंद्र खोथ ने चयनित आवेदकों को चैक सौंपे। इस दौरान विमला देवी गोदारा (ठेठार) को खेत में काम करते वक्त रीढ़ की हड्डी टूटने पर 50 हजार रुपए, ब्रह्मा देवी (मंडी पीलीबंगा) को खेत से हरा चारा लेकर आते वक्त हुई सड़क दुर्घटना में शारीरिक क्षति होने पर 2 लाख रुपए, धन्नी देवी (चक 5 एसजीआर) की खेत में काम करते वक्त डिग्गी में डूबकर मौत हो जाने के कारण उसके परिजनों को 2 लाख रुपए, कृष्णा देवी रंगमहल की खेत में काम करते वक्त ट्रैक्टर के नीचे आकर मौत हो जाने के कारण उसके परिजनों को 2 लाख रुपए, भंवरलाल जाट (चक 2 जेडब्ल्यू) को हरा चारा काटते वक्त मशीन में हाथ जाने के कारण अंगुलियां कटने पर 15 हजार रुपए, ओमप्रकाश नायक (हांसलिया) को ट्यूबवैल पर काम करते वक्त करंट लगने से एक हाथ कटने के कारण 25 हजार रुपए हरिराम (लुढ़ाणा) को खेत में पानी लगाते वक्त इंजन में हाथ जाने के कारण अंगूठा कटने पर 5 हजार रुपए का चैक प्रदान किया गया। समिति सचिव ने बताया कि राजीव गांधी कृषक साथी योजना के तहत प्रकरणों के निस्तारण हेतु गठित की गई सहायता समिति की विगत 20 फरवरी को हुई बैठक में कुल 14 प्रकरण प्राप्त हुए थे, जिनमें से फिलहाल 7 प्रकरण स्वीकृत कर उन्हें चैक सौंपे गए हैं। शेष प्रकरणों का निस्तारण आगामी बैठक में किया जाएगा। कार्यक्रम में महात्मा ज्योतिबा फूले मंडी श्रमिक कल्याण योजना के तहत वेदप्रकाश को 5 हजार रुपए की छात्रवृति का चैक भी प्रदान किया गया। भाजपा नगर मंडल अध्यक्ष मालचंद सारस्वत, नगर महामंत्री महेश गुप्ता, पालिका उपाध्यक्ष जगदीश सोनी, पार्षद गुलाब बंसल, सरपंच एसोसिएशन के तहसील अध्यक्ष मोहनलाल घिंटाला भी मौजूद रहे।
hin_Deva hin_Deva hin_Deva